पश्चिमी दुनिया में अंतरिक्ष के जीवों की खोज वर्षों से जारी है। अमेरिका में एक बड़ा प्रोग्राम सर्च फॉर एक्स्ट्रा टेरेस्ट्रियल लाइफ (सेटी) कई दशकों से चल रहा है। इस खोज से प्रभावित कई फिल्में बनी हैं जैसे ‘स्पेस ओडिसी’, ‘कॉन्टैक्ट’, ‘सोलैरिस’, ‘इंटरस्टेलर’ और पिछले साल ‘द मार्टियंस’। यह प्रयास जारी रहेगा। और यह भी है कि पहले टेक्नोलॉजी इतनी अच्छी नहीं थी कि स्पेस के विस्तार, शून्यता और सन्नाटे को विश्वसनीय ढंग से फिल्माया जा सके। एक वजह यह भी है कि इंसान हमेशा किसी ऐसी जगह पर अकेले फंसने से डरता है, जहां कोई मदद न मिल सके, न ही किसी मदद की उम्मीद हो, यह इंसान की अंतरचेतना का अभिन्न अंग है। भारत में अंतरिक्ष की खोज अभी गंभीर रूप से शुरू हुई है जबकि पश्चिम में यह आधी सदी से जारी है। इन्सान पृथ्वी पर खुद को सर्वश्रेष्ठ प्राणी मानता है और उसने पृथ्वी समेत खुद को और दूसरे जीवों को हर कीमत पर बचाने का जिम्मा ओढ़ रखा है। हालांकि यह बात न तो सही है न ही जरूरी क्योंकि जीवन विराट है और मनुष्य उसमें एक करोड़ योनियों का सिर्फ साधारण रूप है। लेकिन क्या कीजिएगा, फिल्म इंसान बनाते हैं और उसमें खुद को सर्वश्रेष्ठ दिखाने का अधिकार उसी का है।